Document ID: 32014R1338

REGOLAMENT TA' IMPLIMENTAZZJONI TAL-KUMMISSJONI (UE) Nru 1338/2014
tas-16 ta' Diċembru 2014
li jemenda r-Regolament ta' Implimentazzjoni (UE) Nru 439/2011 dwar estensjoni tad-deroga mir-Regolament (KEE) Nru 2454/93 dwar id-definizzjoni tal-kunċett tal-prodotti oriġinanti li jintuża għall-finijiet tal-iskema ta' preferenzi tariffarji ġeneralizzati sabiex titqies is-sitwazzjoni speċjali tal-Kap Verde fir-rigward tal-esportazzjoni ta' ċerti prodotti tas-sajd lejn l-Unjoni Ewropea
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 2913/92 tat-12 ta' Ottubru 1992 li jwaqqaf il-Kodiċi Doganali tal-Komunità (1), u b'mod partikolari l-Artikolu 247 tiegħu,
Wara li kkunsidrat ir-Regolament tal-Kummissjoni (KEE) Nru 2454/93 tat-2 ta' Lulju 1993 li jiffissa d-dispożizzjonijiet għall-implementazzjoni tar-Regolament tal-Kunsill (KEE) Nru 2913/92 li jistabbilixxi l-Kodiċi Doganali Komunitarju (2), u b'mod partikolari l-Artikolu 89(1)(b) tiegħu,
Billi:
(1)
Permezz tar-Regolament tal-Kummissjoni (KE) Nru 815/2008 (3) il-Kap Verde ingħatat deroga mir-regoli ta' oriġini stipulati fir-Regolament (KEE) Nru 2454/93. Permezz tar-Regolament ta' Implimentazzjoni (UE) Nru 439/2011 (4) il-Kummissjoni tat lill-Kap Verde deroga ġdida minn dawk ir-regoli ta' oriġini. L-aktar deroga riċenti tiskadi fil-31 ta' Diċembru 2014.
(2)
B'ittra datata l-4 ta' Ġunju 2014, il-Kap Verde ressqet talba għall-estensjoni tad-deroga għal perjodu indefinit ta' żmien mill-1 ta' Jannar 2015 sal-iskadenza tal-Protokoll (se jiġi ppubblikat) bejn l-Unjoni Ewropea u r-Repubblika tal-Kap Verde li jistabbilixxi l-opportunitajiet tas-sajd u l-kontribuzzjoni finanzjarja previsti fil-Ftehim ta' Sħubija dwar is-Sajd fis-seħħ bejn iż-żewġ partijiet, jew id-data ta' applikazzjoni għar-regoli tal-oriġini taħt Ftehim ta' Sħubija Ekonomika futur bejn l-Unjoni u l-Komunità Ekonomika tal-Istati tal-Afrika tal-Punent, skont liema minn dawn iseħħ l-aħħar. Din it-talba tikkonċerna volum annwali ta' 2 500 tunnellata għal qatgħat tal-kavalli ppreparati jew ippreservati u għal 875 tunnellata għal qatgħat ta' tumbrell (Auxis Thazard u Auxis Rochei) ippreparati jew ppreservati.
(3)
Mill-2008, it-total tal-kwantitajiet annwali li ngħataw lill-Kap Verde permezz tad-deroga kkontribwixxew, sa ċertu punt, biex titjieb is-sitwazzjoni tas-settur tal-ipproċessar tas-sajd tal-Kap Verde. Dawn il-kwantitajiet wasslu wkoll, sa ċertu punt, għat-tiġdid tal-flotta mhux industrijali tal-Kap Verde, li hija ta' importanza vitali għal dak il-pajjiż. Madankollu, sabiex il-flotta tal-Kap Verde tiġġedded kompletament għal-livell previst jeħtieġ tiġdid fiż-żieda fil-kapaċità disponibbli sabiex tiġi pprovduta biżżejjed materja prima oriġinarja.
(4)
It-talba turi li, mingħajr id-deroga, l-abbiltà tal-industrija tal-ipproċessar tal-ħut tal-Kap Verde sabiex tkompli l-esportazzjoni lejn l-Unjoni tista' tiġi affetwata b'mod sinifikanti, li tista' tkun ta' deterrent għal aktar żvilupp tal-flotta tal-Kap Verde għal sajd żgħir pelaġiku.
(5)
Huwa meħtieġ żmien addizzjonali biex jiġu kkonsolidati r-riżultati diġà miksuba mill-Kap Verde fl-isforzi tiegħu biex iġedded il-flotta tas-sajd lokali tiegħu. Id-deroga għandha tagħti lill-Kap Verde żmien biżżejjed biex iħejji lilu nnifisu sabiex jikkonforma mar-regoli għall-akkwist tal-oriġini preferenzjali.
(6)
Wara li kkunsidrat in-natura temporanja tad-derogi mogħtija rigward id-definizzjoni tal-kunċett ta' prodotti oriġinarji, mhux possibbli li tingħata d-deroga għal perjodu indefinit kif mitlub mill-Kap Verde. Minflok, id-deroga għandha tingħata għal perjodu ta' sentejn, fir-rigward tal-kwantitajiet annwali ta' 2 500 tunnellata għall-qatgħat tal-kavalli ppreparati jew ippreservati u għal 875 tunnellata għal qatgħat ta' tumbrell (Auxis Thazard u Auxis Rochei) ippreparati u ppreservati, sabiex jippermettu lill-Kap Verde jikseb konformità mar-regoli.
(7)
Għaldaqstant, ir-Regolament ta' Implimentazzjoni (UE) Nru 439/2011 għandu jiġi emendat skont dan.
(8)
Il-miżuri previsti f'dan ir-Regolament huma skont l-opinjoni tal-Kumitat tal-Kodiċi Doganali,
ADOTTAT DAN IR-REGOLAMENT:
Artikolu 1
Ir-Regolament ta' Implimentazzjoni (UE) Nru 439/2011 huwa emendat kif ġej:
(1)
L-Artikolu 2 jinbidel b'dan li ġej:
“Artikolu 2
Id-deroga prevista fl-Artikolu 1 għandha tapplika għal prodotti esportati mill-Kap Verde iddikjarati għar-rilaxx għaċ-ċirkolazzjoni libera fl-Unjoni, matul il-perjodi mill-1 ta' Jannar 2011 sal-31 ta' Diċembru 2011, l-1 ta' Jannar 2012 sal-31 ta' Diċembru 2012, l-1 ta' Jannar 2013 sal-31 ta' Diċembru 2013, l-1 ta' Jannar 2014 sal-31 ta' Diċembru 2014, l-1 ta' Jannar 2015 sal-31 ta' Diċembru 2015, l-1 ta' Jannar 2016 sal-31 ta' Diċembru 2016, sal-kwantitajiet stipulati fl-Anness, fejn il-kundizzjonijiet speċifikati fl-Artikolu 74 tar-Regolament (KEE) Nru 2454/93 huma ssodisfati.”
(2)
L-Anness għandu jinbidel bit-test mogħti fl-Anness ta' dan ir-Regolament.
Artikolu 2
1. Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
2. Japplika mill-1 ta' Jannar 2015.
Dan ir-regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, is-16 ta' Diċembru 2014.

Labels: 3
17
18
15